Nanna Westerby (SF), 2009-05-19:
Jeg må sige, at jeg er meget, meget glad for nu at se et forslag fra regeringen, der skal skaffe flere praktikpladser, og lad mig starte med at kvittere for det.
SF fremsatte i februar to beslutningsforslag, der skulle rette op på situationen, og vi syntes jo dengang, at det var underligt, at der ikke var opbakning til vores forslag, når nu regeringen ikke havde nogen alternative handlingsideer klar.
Regeringen sagde dengang, at de fulgte udviklingen, og nu efter at have fulgt udviklingen i mange måneder er man langt om længe blevet enige med fagforeninger, tekniske skoler, erhvervsskoleelever og alle andre, der dagligt mærker konsekvenserne af mangelen på praktikpladser, om, at der skal gøres noget aktivt for at skaffe flere praktikpladser og uddannelsesaftaler.
Det er vi i SF selvfølgelig rigtig glade for.
Vi var begyndt at stå og trippe lidt i nervøsitet over, om vi skulle vente på handling til efter sommer.
Så vi støtter det her forslag, der vil belønne arbejdsgivere, der tager lærlinge.
Intentionerne med ordningen er de samme, som de intentioner, der ligger bag det, som SF foreslog i februar.
Og vi er glade for, at EGU også er med i det her lovforslag.
Selvfølgelig skal vi lige nu sætte ind for at skaffe flere praktikpladser, for vi har oplevet markante fald i antallet af praktikpladser som følge af den økonomiske krise, der også skaber stigende ledighed.
Fra september sidste år til februar i år er der indgået 3.652 færre uddannelsesaftaler, det er et fald på 22 pct., og det spænder ben for fremtidige målsætninger både for vores samfund og for den enkelte.
Det spænder ben for vores målsætning om at få alle unge med.
Hvis de unge, hvoraf mange desværre i de her dage bliver arbejdsløse, ikke i stedet for arbejde kan tage en uddannelse, risikerer vi at tabe en rigtig stor del af en ungdomsårgang på gulvet,
og det spænder også ben for vores langsigtede behov for faglært arbejdskraft.
Derfor er vi rigtig glade for, at man vil gøre noget for at skaffe flere praktikpladser.
For uanset hvor mange præmier vi giver, ansætter virksomhederne jo ikke lærlinge, hvis de ikke har noget at beskæftige dem med.
Det er derfor rigtig uheldigt, når konjunkturerne er, som de er lige nu, og fordi vi lige nu står i en økonomisk krise, kommer det til at være med til at afgøre, hvor meget uddannet arbejdskraft vi har om 20 år, og det synes vi i SF er rigtig uheldigt.
Det skal selvfølgelig være en skolepraktik med kvalitet, og i februar forslog SF Folketinget, at det ikke skal være muligt at gennemføre hele sin praktik i skolen, for de unge skal ud at opleve virksomhederne.
Vi har foreslået, at man på sigt laver praktikpladscentre, der sikrer en virkelighedsnær skolepraktik.
Men uanset hvordan vi vender og drejer det, så skal vi, hvis vi ikke vil lade konjunkturerne bestemme vores fremtidige niveau af uddannet arbejdskraft, genindføre skolepraktikken lige nu.
Det er jo altså 2 uger siden, og jeg tror, de fleste havde regnet med, at en sådan politisk aftale og en sådan udmelding betød, at der faktisk ville ske noget.
Hver dag mister vi praktikpladser.
Så jeg må sige, at vi i SF støtter det her lovforslag, at vi støtter hvert skridt, der blivet taget for at få flere praktikpladser.
Vi har også selv fremlagt forslag til at skaffe flere praktikpladser, men jeg må også sige, at vi virkelig håber, at der snart sker noget, så man får genindført skolepraktikken, for hver en dag, vi venter med det, er hver en dag, hvor vi taber flere unge på gulvet, og hvor flere unge ikke får mulighed for at færdiggøre deres uddannelse.